
În cadrul proiectului TAEJ - Transparență, accesibilitate și educație juridică prin îmbunătățirea comunicării publice la nivelul sistemului judiciar, cod SIPOCA 454/cod MySMIS 118765 derulat în prezent de către Consiliul Superior al Magistraturii sunt programate patru stagii în străinătate destinate formării purtătorilor de cuvânt.
Scopul acestora constă în derularea unui schimb de informații și strategii de comunicare între sistemele judiciare partenere, având ca finalitate atât îmbunătățirea și actualizarea permanentă a modalităților de comunicare utilizate în cadrul birourilor de informare și relații cu mass media, cât și calitățile și cunoștințele comunicatorilor ce fac parte din aceste structuri.
Al doilea stagiu destinat formării purtătorilor de cuvânt s-a desfășurat în perioada 28-30 ianuarie 2020 la Madrid, fiind organizat în parteneriat cu Consiliul General al Puterii Judiciare din Spania.
Delegația României a fost compusă din doi judecători, dintre care unul fiind purtătorul de cuvânt al Consiliului Superior al Magistraturii, și trei procurori.
Agenda stagiului a cuprins teme de discuții privind strategia de comunicare publică și vizite oficiale la Consiliul General al Puterii Judiciare din Spania, Parchetul General al Spaniei și Tribunalul Suprem din Spania.
Experiența stagiului de formare a fost deosebit de utilă, fiind prezentate noi tehnici de gestionare a situațiilor de criză în comunicarea publică, strategia de comunicare în situația cazurilor intens mediatizate, modalități de gestionare a comunicării în social media, reguli de comunicare a datelor cu caracter personal ale părților și strategii de creștere a vizibilității activității desfășurate de instituțiile din cadrul sistemului judiciar. Totodată, a fost prezentată strategia de coordonare a birourilor de comunicare de către biroul de presă din cadrul Consiliului și Ghidul spaniol de comunicare adoptat în relația sistemului judiciar cu mass media.
[bookmark: _GoBack]În cadrul proiectului sunt programate încă două stagii destinate formării purtătorilor de cuvânt, opinia publică urmând a fi informată în continuare cu privire la fiecare dintre acestea după derularea agendei.
Fotografii oficiale din cadrul vizitelor derulate pot fi accesate aici.

